ועדת הכספים, כנסת 24, פרוטוקול מספר 194, 2022-01-03 13:00

אלכס קושניר: שלום רב, אני מתכבד לפתוח את הישיבה.

אלכס קושניר: עוברים לסעיף השלישי על סדר-היום: הצעת כללי שירות המדינה (מינויים) (מסירת ידיעות ותעודות רפואיות במצב חירום נגיף הקורונה) (עובדי הכנסת) (תיקון מס' 1), התשפ"ב–2021.

אלכס קושניר: אני מברך את מנכ"ל הכנסת גיל סגל שהצטרף אלינו לדיון, הוא יציג את הבקשה, וגם את יושבת-ראש הוועד הודיה קין.

אלכס קושניר: ברוכה הבאה.

אלכס קושניר: בבקשה, אדוני המנכ"ל.

גיל סגל: אנחנו חווינו לפני כשבועיים הדבקה, שהיו 15 עובדי כנסת ועובדי משמר שנדבקו מהאומיקרון, והיינו על סף כמעט סגירת הכנסת מבחינת הרצף התפקודי שלה.

גיל סגל: היו לנו כ-133 עובדים, ביניהם עובדי משמר, שהיו בבידוד.

גיל סגל: בנוסף, היו במעטפת בערוץ הכנסת ומוועדת בחירות מרכזית, הגענו לקרוב ל-180 אנשים בבידוד.

גיל סגל: סך כל עובדי הכנסת פלוס עובדי משמר יש כ-800 עובדים, יועצים פרלמנטריים ועובדי כנסת – סך הכול כ-1,300 נוכחים קבועים בבניין.

גיל סגל: בנוסף אליהם יש ערוץ הכנסת ועובדי ועדת בחירות מרכזית.

גיל סגל: שרשרת ההדבקה לא ברורה לנו עד הסוף, אבל קיימת הערכה, שאחד העובדים הלא מחוסנים הוא שהתחיל את שרשרת ההדבקה בחדר כושר.

גיל סגל: זו אחת הסברות.

גיל סגל: אנחנו רוצים את התווך הזה של שבעה ימים לבדיקת PCR, לצמצם למספר ימים קטן יותר.

גיל סגל: אנחנו רוצים שלושה ימים נטו מבדיקת ה-PCR.

גיל סגל: זה אומר סך הכול ארבעה ימים – לא כפי שנמסר במסמך, שלושה ימים סך הכול.

גיל סגל: כלומר אנו מדברים על לא מחוסנים שנדרשים לבדיקת PCR.

שגית אפיק: היום לפי התקנות, בדומה למה שקורה בשירות המדינה, הדרישה למי שאינו מחוסן – אחת לשבעה ימים להציג PCR בכניסה למשכן, ללא קשר לחשיפה.

שגית אפיק: זה תחליף תו ירוק, הצגת PCR.

שגית אפיק: התקנות כפי שהונחו בפניכם הן שינוי גם ממה שקורה בנציבות שירות המדינה בגלל הייחודיות של הכנסת ובגלל כניסה רבה גם של מוזמנים מבחוץ וגם של ריבוי עובדים, והתיקון שהוצע הוא במקום שבעה ימים – שלושה.

שגית אפיק: אומר עכשיו המנכ"ל, לאחר חשיבה נוספת הוא מבקש שהבדיקה שתוצג בשער תהיה לא אחת לשבעה ימים אלא אחת לארבעה ימים.

אלכס קושניר: כלומר תאריך הבדיקה יהיה תקף ל-96 שעות.

גיל סגל: אנחנו רוצים לרדת משבעה ימים לארבעה ימים, כדי שהבדיקה תהיה תקפה יותר ותמנע כניסת תחלואה למשכן.

שגית אפיק: גם ביחס לזה, יחול הסעיף הכללי שקבענו אותו בפעם הקודמת בכלל 3 שאומר שהמנכ"ל יהיה רשאי להורות שבדיקת קורונה תיחשב עדכנית אם נעשתה תוך פרק זמן שונה מארבעה ימים אם זה קיבל אישור המנכ"ל לאחר התייעצות עם רופא הכנסת.

שגית אפיק: כך שייתכן שיהיו חריגים.

אלכס קושניר: כלומר כל חריג עולה אליך ואתה מאשר?

גיל סגל: אם אנחנו חורגים מארבעה ימים – וזה לבקשת גם יושבת-ראש הוועד.

גיל סגל: יש עובדים שמסיבות כאלה ואחרות אינם יכולים להתחסן, סיבות אובייקטיביות, ו/ או לא בהסדר עבודה שמאפשר להם גם עבודה מהבית.

גיל סגל: אותם נצטרך לראות איך אנו פותרים את הסוגיה של מעבר לארבעה ימים.

גיל סגל: בהיוועצות עם רופא הכנסת אני כמנכ"ל הכנסת נוכל להחריג את ארבעת הימים האלה.

שגית אפיק: זה פותר את הבעיה שהעלית ביחס לעובדים.

אלכס קושניר: בבקשה, הודיה.

הודיה קין: תודה רבה, אדוני היושב-ראש.

הודיה קין: זה מסוג הדברים שאנחנו כן רואים עין בעין עם המנכ"ל.

הודיה קין: גם הסיבות הבריאותיות וגם השמירה על הרציפות התפקודית – ברור לנו, מאחר שמדובר בהחמרה ביחס למדינה, ואני אישית מלווה אישית כמה עובדים שמסיבות מוצדקות לא יכולים להתחסן ואנו מודעים לתורים הארוכים שיש להיום לבדיקות.

הודיה קין: כדי לא להקשות יתר על המידה, ניסינו בימים האחרונים לראות מה אפשר לעשות.

הודיה קין: אציין ש-28 עובדים מתוך עובדי הכנסת לא כולל משמר הכנסת, הם לא מחוסנים.

הודיה קין: 13 מתוכם יכולים לשלב עבודה מהבית, כך שארבעה ימים יאפשר להם, גם אם הם ביום החמישי לא מגיעים, זה לא בהכרח יציב להם בדיקה נוספת המצריכה עוד שעות של עמידה בתור.

הודיה קין: כדי לא לפגוע במטרה הבריאותית אבל כן להקל פרוצדורלית, רצינו לראות, אז שני הדברים שהמנכ"ל הציג, ואין לי מה להוסיף.

הודיה קין: תודה רבה.

שגית אפיק: רק אוסיף עוד מילה – זה חל ביחס לעובדים, ובדומה לפעם הקודמת שיצא מכתב מטעם המנכ"ל ביחס ליתר באי הבית – יועצים פרלמנטריים ומוזמנים אחרים, באמצעות מכתב, לאחר שהתקנות האלה יאושרו על-ידי הוועדה זה יוחל גם על יתר המוזמנים שלא יכולים להציג תו ירוק וצריכים להביא PCR, הם יצטרכו להציגו אחת לארבעה ימים.

אלכס קושניר: התייחסות חברי הכנסת.

אלכס קושניר: ינון.

ינון אזולאי: קודם כל, גם המוזמנים שהיועצת המשפטית אמרה - אין להם ועדת חריגים אחרת.

ינון אזולאי: ארבעה ימים זה קבוע, גם אם הוא אורח קבוע לדיונים, וזה גם פותר לאנשים עם מוגבלויות שיש להם בעיה גם בתורים.

הודיה קין: זה מה שהמנכ"ל הזכיר.

גיל סגל: במקרים חריגים בהיוועצות עם רופא הכנסת נתיר לעשות את הבדיקה בתדירות שונה מארבעה ימים.

ינון אזולאי: למה לא מביאים בדיקות לפה?

גיל סגל: החל מהיום ניתן יהיה לבצע בדיקות אנטיגן בכנסת, ממוסדות, אבל יהיו מסויגות לחברי כנסת או עובדים שבאו במגע עם מאומתים והם חיוניים לרציפות התפקודית של הכנסת.

גיל סגל: עוד אפשרות תהיה, שרופא הכנסת קיבל החלטה, שהם יוכלו לעשות את בדיקות האנטיגן במשכן.

גיל סגל: זה יהיה לחברי הכנסת ו/ או עובדים שרלוונטיים לרציפות התפקודית או שהרופא החליט שחייבים בבדיקה מקומית.

ינון אזולאי: עובד כנסת שנחשף למאומת מהכנסת או מבחוץ.

ינון אזולאי: הרי כל העובדים הם חיוניים לכנסת.

גיל סגל: למשל, עובד שנחשף למאומת והוא בבית, וצריך לנסוע לתחנה של מד"א – לא יוכל להגיע לכנסת להיבדק כי זו תחנה קטנה.

גיל סגל: מי שיבצע את הבדיקות זה הפרמדיק או איש מד"א – בעיקר הפרמדיקים שמאיישים את הכנסת לצורך חלילה אירוע בריאותי.

גיל סגל: זו תחנה קטנה שתהיה מסויגת לכל מה שאמרתי.

ינון אזולאי: בדיקות PCR לא נמצאות פה.

גיל סגל: לא.

גיל סגל: אין אפשרות להביא אותן.

אלכס קושניר: ענבר בזק, בבקשה.

ענבר בזק: אני רוצה לסייג משהו לגבי בדיקות האנטיגן.

ענבר בזק: לפני שבוע הייתי באירוע הדבקה אצלי בבית.

ענבר בזק: ילדים עם סימפטומים.

ענבר בזק: עשינו אנטיגן.

ענבר בזק: יצא אחד חיובי, אחד שלילי.

ענבר בזק: ואז הלכנו לעשות PCR.

ענבר בזק: זה שיצא חיובי באנטיגן, יצא שלילי ב-PCR והפוך.

ענבר בזק: האנטיגן מאוד לא מדויק.

ענבר בזק: לשים לתשומת ליבנו שאנשים עושים את האנטיגן וחושבים שזה מדד מדויק, לא הייתי סומכת על זה.

ענבר בזק: לגבי יועצים – בהגדרתם אינם עובדי כנסת.

ענבר בזק: האם הם יקבלו אותם תנאים והנחיות כמו חברי הכנסת?

ענבר בזק: האם אותם נהלים שאנחנו קובעים לגבי חברי כנסת ועובדי כנסת, חלים גם על היועצים?

גיל סגל: ברגע שהחלנו על כל באי המשכן בדיקת PCR של שלושה או ארבעה ימים זה חל גם עליהם אוטומטית.

גיל סגל: לגבי אנטיגן, זה עובד שחיוני לרציפות תפקוד הכנסת, חברי הכנסת ו/ או החלטה של הרופא.

גיל סגל: רופא הכנסת או קצין הכנסת יוכלו - כל מי שחיוני.

גיל סגל: אני לא נכנס לקטגוריות של אוכלוסיות בתוך הכנסת.

ינון אזולאי: יועצי הח"כים הם חלק מהסיעה של חבר הכנסת שהוא חיוני.

ינון אזולאי: הם לא נקראים עובדי כנסת.

גיל סגל: זה לא חלק מההחלטה עכשיו, בדיקות אנטיגן.

ינון אזולאי: שואלים את האמירה שלך.

גיל סגל: גם היועצים וגם העובדים זה לא אוטומטית, וכל מי שמגיע חייב שיהיה לו תו ירוק - אחרת לא יוכל להיכנס להתחברות דרך מסופי משרד הבריאות.

גיל סגל: התנאי הוא שהם יהיו חייבים בתו ירוק.

גיל סגל: בדיוק כמו שאתה מגיע לתחנה ממוסדת של מד"א.

אלכס קושניר: אדוני המנכ"ל, אנחנו מבקשים בשיקול שלכם על חיוניות של תפקוד הרציף של המשכן, לקחת בחשבון את היועצים של חברי הכנסת כי זה חלק אינטגרלי מהפעילות של חברי הכנסת עצמם.

אלכס קושניר: בבקשה.

אימאן ח'טיב יאסין: אני מעריכה וחושבת שנכון לעשות את המהלך הזה כדי לשמור על הבריאות של כולנו וגם על התפקוד.

אימאן ח'טיב יאסין: אני חושבת שמן הראוי, שהכנסת תאפשר את הבדיקה גם בתוך מרפאת הכנסת, כי למשל, אם נדבר על חברי הכנסת או על היועצים שבעיניי מאוד חיוני שיהיו במשכן או שיהיו יכולים לתפקד על יד חברי הכנסת, אם נדבר על כל ארבעה ימים, בזמן שהם נמצאים כאן, בסוף השבוע לא יוכלו לעשות את הבדיקה, אני חושבת שכדי שהם יצליחו לתפקד הם צריכים לעשות את הבדיקה הזאת.

אימאן ח'טיב יאסין: במיוחד אלה המרוחקים ואין להם אפשרות לצאת ולעשות את הבדיקה בקופות חולים או במקומות אחרים – צריך למצוא מנגנון שיאפשר להם לעשות את הבדיקה הזאת.

אלכס קושניר: המנכ"ל דיבר לגבי בדיקות אנטיגן בכנסת, שיבוצעו לכאלה שנחשפו לחולה מאומת.

אלכס קושניר: לגבי בדיקות PCR – זה משהו אחר.

אלכס קושניר: הן לא יכולות להתבצע בכנסת כי היא הרבה יותר מורכבת.

אלכס קושניר: פה המנכ"ל מבקש להקטין את טווח הימים שבהם הבדיקה תהיה תקפה – במקום שבעה ימים לארבעה ימים.

אימאן ח'טיב יאסין: אני מבינה, אבל מצד שני, אולי צריך לעשות הסדר שיהיה במקום קרוב כדי שיתאפשר להם להיות נוכחים בעבודה.

אימאן ח'טיב יאסין: אני מדברת על עצמי – יש לי תו ירוק.

אימאן ח'טיב יאסין: אם אני נמצאת פה מיום ראשון או מיום שני עד רביעי בלילה, ובחמישי אם אין לי תו ירוק, אני עושה את הבדיקה, ארבעה ימים – ביום שני אני צריכה לעשות עוד בדיקה.

אימאן ח'טיב יאסין: איפה אני אעשה אותה?

אימאן ח'טיב יאסין: אני צריכה לצאת ב-06:00 בבוקר.

גיל סגל: הכנסת לא יכולה לעשות בדיקות PCR.

ינון אזולאי: אבל אנטיגן – אתמול עשיתי בדיקה כזאת ושאלתי למה אין בקרבת הבית שלי בעוד מקום.

ינון אזולאי: אמרו שמשרד הבריאות במוסדי צריך לאשר כל מקום.

ינון אזולאי: הכנסת היא מאושרת לזה?

נירה שפק: הכנסת מאושרת כמקום מורשה לבדיקת אנטיגן.

נירה שפק: בגלל שזו יחידה קטנה, אנחנו נבדוק במסורה מי יכול להיבדק.

נירה שפק: זו לא תהיה בדיקה המונית.

שגית אפיק: עם מי נעשה את ההתקשרות הזאת - יש לנו עוד בדיקות משפטיות לעשות לגבי הדבר הזה, גם לגבי נושא ההתקשרות, מי הגורם המתאים לזה, איך זה צריך להיעשות.

אלכס קושניר: ברגע שתחילו את הדבר הזה ובדיקות אנטיגן תהיינה זמינות בכנסת, אני מבקש לקחת בחשבון גם את היועצים הפרלמנטריים.

אלכס קושניר: בעניין התפקוד הרציף של המשכן אין לי ספק שהם חלק מאוד חשוב ומשמעותי.

אלכס קושניר: בבקשה.

אופיר כץ: אני רק דואג למנכ"ל הכנסת כי אנו רואים את הקטסטרופה ואובדן השליטה של הממשלה בתורים הענקיים.

אופיר כץ: בכלל מאבדים שליטה עם הקורונה.

אופיר כץ: המדיניות שהם רוצים, לפי מה שאני מבין מהתקשורת, לצמצם את הבדיקות, שלא יבואו אליך בטענות.

אופיר כץ: אני דואג לך כמנכ"ל כי הכול שם לא ברור.

אופיר כץ: הם בעצמם לא מבינים מה צריך לעשות, אז תראה שזה בהלימה עם המדיניות של הממשלה, שתהיה מדיניות כזו.

אלכס קושניר: אם אתה מקשיב טיפה אתה מבין כולם מבינים מה צריך לעשות ודווקא פועלים, גם בממשלה.

אלכס קושניר: מקבלים החלטות תוך כדי תנועה.

אלכס קושניר: הדברים משתנים כל הזמן.

אלכס קושניר: רק חמור לא מתאים את עצמו.

אופיר כץ: אין אזרח בישראל שמבין מה המדיניות.

אלכס קושניר: אני אספר לך משהו.

אלכס קושניר: אני אתמול כמוך הלכתי לעשות בדיקת אנטיגן.

אלכס קושניר: היו הרבה אנשים בתור.

אלכס קושניר: כולם הבינו מה צריך לעשות.

אלכס קושניר: גם אני.

אלכס קושניר: חיכיתי עשרים דקות לוודא שהיה שלילי.

אלכס קושניר: היה שלילי.

אלכס קושניר: נסעתי.

אלכס קושניר: תוך כדי נסיעה אני מקבל תוצאה חיובית.

אלכס קושניר: אנטיגן.

אלכס קושניר: קודם כל נכנסים לבידוד, נוסעים לעשות בדיקת PCR.

אלכס קושניר: עשיתי את זה, קיבלתי תוצאה שלילית.

אלכס קושניר: ברור שהמערכות לא ב-100% ודאות, והדברים משתנים כל הזמן, אבל אנחנו לא בדיון על מדיניות הממשלה.

אופיר כץ: אנחנו מסיימים את סדר-היום של הוועדה ליום זה.

אופיר כץ: בוא נצא אתה ואני לרחוב.

אופיר כץ: נשאל עשרה אנשים.

אופיר כץ: נשאל עשרה אנשים אם הם יודעים מה צריך לעשת כשנכנסים לבידוד.

אופיר כץ: אם אחד יודע מה צריך לעשות, שבוע שלם אני מצביע בעד.

ינון אזולאי: אתמול הייתי צריך לעשות בדיקת אנטיגן.

ינון אזולאי: התקשרתי למספר אנשים שמבינים, גם מישהו ממשרד הבריאות.

ינון אזולאי: התקשרתי לאחד הרופאים.

ינון אזולאי: אמרתי: פעם אחרונה שנחשפתי לחולה היה לפני ארבעה ימים.

ינון אזולאי: לא ידע מה לענות – אמר שיבדוק לי.

ינון אזולאי: התקשר למישהו אחר, גם ההוא לא ידע לענות.

ינון אזולאי: מאשדוד לכיוון שדה התעופה, 40 דקות, אחרי שסיימתי חזר אליי ואמר שאחרי בדיקות, צריך לעשות.

ינון אזולאי: עניתי שכבר קיבלתי תשובה שלילית.

ינון אזולאי: אז אל תגיד שכולם מבינים.

ינון אזולאי: לא מבינים.

נירה שפק: השאלה למי פנית.

ינון אזולאי: פניתי לרופאים.

אלכס קושניר: לגבי בקשת מנכ"ל הכנסת יש פה תמימות דעים.

אלכס קושניר: נקריא.

שלומית ארליך: כללי שירות המדינה (מינויים) (מסירת ידיעות ותעודות רפואיות במצב חירום נגיף הקורונה) (עובדי הכנסת) (תיקון).

שלומית ארליך: בתוקף סמכותה לפי סעיפים 31, 32 ו-41 לחוק שירות המדינה, מינויים, התשי"ט-1959, קובעת ועדת הכספים של הכנסת כללים אלה: תיקון סעיף 1. 1.

שלומית ארליך: בכללי שירות המדינה (מינויים)(מסירת ידיעות ותעודות רפואיות במצב חירום נגיף הקורונה) (עובדי הכנסת), התשפ"ב-2021, בסעיף 1 – אחרי פסקה (2) יבוא: 2א.

שלומית ארליך: בסעיף 3א, במקום שבעה ימים יבוא ארבעה ימים.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: הצבעה בעד ההחלטה – פה אחד ההחלטה אושרה.

אלכס קושניר: ההחלטה התקבלה פה אחד.

אלכס קושניר: התקנות נכנסות לתוקף עם הפרסום.

אלכס קושניר: תודה רבה, הישיבה נעולה.